ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Μαρτίου 1991 για τη θέσπιση μέτρων προστασίας κατά της χολέρας για την εισαγωγή οπωροκηπευτικών από το Περού ( 91/147/ΕΟΚ )

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα ( 1 ), και ιδίως το άρθρο 19 παράγραφος 1,

Εκτιμώντας :

ότι, σύμφωνα με το άρθρο 19 της οδηγίας 90/675/ΕΟΚ, πρέπει να θεσπίζονται ιδίως οι αναγκαίες αποφάσεις όσον αφορά την εισαγωγή ορισμένων προϊόντων τρίτων χωρών όπου εκδηλώνεται ή εξαπλώνεται οποιαδήποτε αιτία που ενδέχεται να αποτελέσει σοβαρό κίνδυνο για τα ζώα ή για τους ανθρώπους -

ότι αναπτύσσεται επιδημία χολέρας στο Περού - ότι η ασθένεια αυτή αποτελεί σοβαρό κίνδυνο για την προστασία της δημόσιας υγείας και, εξάλλου, ο φορέας της χολέρας μπορεί να μολύνει τα οπωροκηπευτικά -

ότι μετέβη στο Περού αποστολή εμπειρογνωμόνων της Κοινότητας προκειμένου να εξετάσει την κατάσταση και να μελετήσει τις αναγκαίες εγγυήσεις για να αποφευχθεί ο κίνδυνος εισαγωγής της χολέρας στην Κοινότητα -

ότι έχοντας υπόψη τις διαπιστώσεις που έγιναν κατά την αποστολή αυτή, επείγει η λήψη κοινοτικού μέτρου - ότι από τα εθνικά μέτρα που ήδη θεσπίσθηκαν σε ορισμένα κράτη μέλη διαπιστώνεται η ύπαρξη ευρείας συμφωνίας υπέρ της λήψεως ειδικών μέτρων - ότι, για να εξασφαλισθεί η εφαρμογή ενιαίου μέτρου, οδηγείται η Επιτροπή στην έγκριση της παρούσας απόφασης -

ότι πρέπει να απαγορευθούν οι εισαγωγές οπωροκηπευτικών που κατάγονται ή προέρχονται από το Περού - ότι, εντούτοις, η απαγόρευση αυτή δεν πρέπει να εφαρμοσθεί αφενός σε ορισμένες παρτίδες που επωφελούνται των καταλλήλων εγγυήσεων εκ μέρους των επισήμων αρχών του Περού και αφετέρου στα ξερά προϊόντα και εκείνα τα οποία λόγω της οξύτητάς τους δεν υπάρχει κίνδυνος να αποτελούν φορέα της προσβολής -

ότι οι προαναφερθείσες εγγυήσεις εφαρμόζονται με την επιφύλαξη των όρων που απαιτούνται, εκτός από αυτήν την έκτακτη κατάσταση, για τις εισαγωγές προελεύσεως Περού -

ότι πρέπει να προβλεφθούν διατάξεις που εξασφαλίζουν ότι μπορούν να πραγματοποιηθούν οι αποτελεσματικοί έλεγχοι των προϊόντων, που συνοδεύονται από πιστοποιητικά, στο κράτος μέλος στο οποίο προορίζονται για κατανάλωση, και ότι πρέπει να προβλεφθεί επανεξέταση των διατάξεων της παρούσας απόφασης, σε περίπτωση που ο έλεγχος που διεξάγεται κατά την εισαγωγή αποδείξει την παρουσία των αιτιών της χολέρας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ : Άρθρο 1

Τα κράτη μέλη απαγορεύουν τις εισαγωγές καταγωγής ή προελεύσεως Περού :

- οπωροκηπευτικών που υπάγονται στον κανονισμό ( ΕΟΚ ) αριθ . 1035/72 ( 2 ) καθώς και στον κανονισμό ( ΕΟΚ ) αριθ . 827/68 ( 3 ),

- μεταποιημένων προϊόντων με βάση τα οπωροκηπευτικά που υπάγονται στον κανονισμό ( ΕΟΚ ) αριθ . 426/86 ( 4 ),

- μπανανών που υπάγονται στον κωδικό ΣΟ 0803,

με εξαίρεση τα ξηρά φρούτα και τα προϊόντα των οποίων το pH είναι μικρότερο από 4,5 . Άρθρο 2

Εντούτοις, η απαγόρευση που προβλέπεται στο άρθρο 1 δεν εφαρμόζεται στις παρτίδες των προϊόντων οπωροκηπευτικών που κατάγονται από το Περού και συνοδεύονται από τα εξής έγγραφα :

1 . Επίσημο πιστοποιητικό που εκδίδεται από το CERPER που περιλαμβάνει τις εξής ενδείξεις:

- αριθμό και ημερομηνία,

- περιγραφή της αποστολής και φύση της επεξεργασίας,

- επωνυμία και διεύθυνση της βιομηχανίας,

- βεβαίωση ότι η βιομηχανία ανταποκρίνεται στους υγειονομικούς όρους που απαιτούνται για να εξασφαλισθεί καλή υγιεινή των χειρισμών και ιδίως ότι διαθέτει σύστημα επεξεργασίας με χλώριο του νερού που χρησιμοποιήθηκε,

- βεβαίωση ότι η βιομηχανία έχει τεθεί υπό καθεστώς ενισχυμένου ελέγχου από τους υπαλλήλους του CERPER και ότι τηρούνται όλοι οι όροι υγιεινής της μεταποιήσεως, της διατηρήσεως και της συσκευασίας,

- αριθμός της βεβαιώσεως της αναλύσεως που εκδόθηκε από το Υπουργείο Υγείας,

- υπογραφή επίσημου αντιπροσώπου του CERPER .

2 . Πιστοποιητικό που φέρει αριθμό και ημερομηνία και εκδόθηκε από το Υπουργείο Υγείας του Περού, που βεβαιώνει ότι τα προϊόντα της εξαγόμενης παρτίδας είναι απαλλαγμένα προσβολής από το vibrio της χολέρας . Άρθρο 3

Τα κράτη μέλη απαγορεύουν την επαναποστολή προς το έδαφος των άλλων κρατών μελών των προϊόντων που αναφέρονται στο άρθρο 2, εκτός εάν τα προϊόντα εισάγονται σε λιμάνι ή αεροδρόμιο και προορίζονται για άλλο λιμάνι ή αεροδρόμιο που διαθέτει σταθμό ελέγχου και τα προϊόντα μεταφέρονται, κατά περίπτωση, δια θαλάσσης ή αεροπορικώς . Άρθρο 4

Εάν από έλεγχο που πραγματοποιείται κατά την εισαγωγή από τις αρχές των κρατών μελών διαπιστωθεί η παρουσία του φορέα της χολέρας, πληροφορούν αμέσως την Επιτροπή και τα άλλα κράτη μέλη, με την επιφύλαξη των μέτρων που ληφθούν όσον αφορά την προσβεβλημένη παρτίδα . Άρθρο 5

Η Επιτροπή παρακολουθεί την εξέλιξη της καταστάσεως και η παρούσα απόφαση θα τροποποιηθεί αμέσως έχοντας υπόψη την εξέλιξη αυτή και ειδικότερα στην περίπτωση που προβλέπεται στο άρθρο 4 . Άρθρο 6

Η παρούσα απόφαση απευθύνεται στα κράτη μέλη . Βρυξέλλες, 19 Μαρτίου 1991 . Για την Επιτροπή

Martin BANGEMANN

Αντιπρόεδρος ( 1 ) ΕΕ αριθ . L 373 της 31 . 12 . 1990, σ . 1 . ( 2 ) ΕΕ αριθ . L 118 της 20 . 5 . 1972, σ . 1 . ( 3 ) ΕΕ αριθ . L 151 της 30 . 6 . 1968, σ . 16 . ( 4 ) ΕΕ αριθ . L 49 της 27 . 2 . 1986, σ . 1 .